Noordwes-regering wil wegdoen met watertenkstelselWatertenks vir Noordwes ter illustrasie. Foto: African News Agency “Die gebruik van watertenks sal stelselmatig uitgefaseer word en die regering sal liewer ŉ boorgat-boormasjien aankoop en vir water boor,” het hy na ŉ vergadering van die provinsiale uitvoerende raad gesê. “Die watertenkstelsel kos ons baie geld. Die Ngaka Modiri-distrikmunisipaliteit bestee R20 miljoen per maand deur hierdie stelsel te gebruik, terwyl ŉ boormasjien ongeveer R1,5 miljoen tot R2 miljoen sal kos.” Mahumapelo het gesê die raad het ooreengekom ŉ gedeelde-dienstemodel sal in die provinsie ingestel word om die duplisering van dienste tussen munisipaliteite en die provinsiale regering uit te skakel. “Niemand sal hul werk verloor nie. Ons sal net die stelsel integreer,” het hy gesê. Die provinsie sal ook ŉ prestasie-meganisme gebruik om korrupsie uit te wis en sal enigiemand wat buite die wet optree, aan die pen laat ry. Volgens Mahumapelo het die provinsiale blitslyn, waar klagtes aangemeld kan word, al 445 sake ontvang, waarvan 400 opgelos is. Die sake wissel van geringe voorvalle tot korrupsie. “Die grootste probleem was veediefstal. Ons het voorgestel die polisie hou padblokkades op paaie wat lei na plekke waar veilings gehou word. Ons het ook voorgestel mense wat beeste in informele nedersettings koop, moet ŉ kwitansie ontvang wat deur die plaaslike stamhoof en die polisie onderteken is,” het hy gesê.